Adhi ari-ari iku istilah ing kaprecayan utawa budaya Jawa, sing nganggep yèn ari-ari (basa Indonésia: "tali pusat") kang nèmpèl ing wudel nalika lair, minangka sadulur anom utawa adhi saka bayi mau. Ari-ari iku fungsiné kanggo nyaluraké panganan marang bayi nalika isih ana ing sajeroning kandhutan ibu. Sawisé pupak puser (puput puser), ari-ari banjur dipendhem ing taman saubengé omah lan diwènèhi sesaji samurwaté. Yèn wayah wengi ing papan mendhem ari-ari mau biyasa dipasang senthir utawa dilah.